आरटीई में इस बार एडमिशन केवल ऑनलाइन एंट्री से ही
रायपुर| शिक्षा का अधिकार (आरटीई) के तहत प्राइवेट स्कूलों में एडमिशन इस बार ऑनलाइन अावेदनों से ही हो पाएगा। ऑनलाइन एंट्री के बगैर दाखिला नहीं मिलेगा। प्रक्रिया को पारदर्शी बनाने के लिए यह फार्मूला लागू किया गया है। ऑनलाइन आवेदन की आखिरी तारीख 10 मार्च तय की गई है। इस सिस्टम में बच्चे की योग्यता का पूरा प्रोफाइल रहेगा और यह दिक्कत नहीं होगी कि उसे किस स्कूल में तथा किस क्लास में दाखिला देना है।
शिक्षा विभाग के अफसरों ने बताया कि इस बार ऑनलाइन आवेदन का सिस्टम अनिवार्य किया गया है। इस सुविधा का फायदा परिजनों को मिल रहा है। आवेदन के लिए राजधानी के 97 नोडल सेंटरों में आवेदन स्वीकार किए जा रहे हैं। इसके अलावा व्यक्ति चाहे तो घर बैठे या फिर च्वाइस सेंटरों से भी जाकर ऑनलाइन आवेदन कर सकता है। इस बार आरटीई के तहत 9574 सीटें हैं। दो सप्ताह से ऑनलाइन आवेदन की प्रक्रिया शुरू है। अब तक करीब साढ़े चार हजार सीटों के लिए ऑनलाइन आवेदन मिल चुके हैं। इस बार करीब सात हजार से ज्यादा आवेदन आने की संभावना है। पिछले बार प्राइवेट स्कूलों की करीब चार सीटों पर गरीब बच्चों को प्रवेश मिला था।
आवेदन के लिए यह जरूरी
नोडल सेंटर में यदि ऑनलाइन आवेदन के लिए जा रहे हैं तो आधार कार्ड की फोटोकॉपी, राशन कार्ड, गरीबी रेखा कार्ड समेत अन्य दस्तावेज लेकर जाना जरूरी है। वहां आरटीई पारदर्शी नामक एक फार्म मिलेगा। इस फार्म में बच्चे का नाम, माता-पिता का नाम, जन्म तिथि, पता, किस स्कूल में एडमिशन चाह रहे हैं इसकी जानकारी देनी होगी। फिर इस फार्म के आधार पर नोडल सेंटर में ऑनलाइन एंट्री होगी। फार्म सब्मिट होगा।
मिलेगी पावती, मैसेज लॉटरी के बाद : ऑनलाइन आवेदन की प्रक्रिया पूरी होन के बाद नोडल सेंटर से एक पावती दी जा रही है। इस पावती में बच्चे का नाम, संबंधित स्कूल का नाम, रजिस्ट्रेशन आईडी व पासवर्ड समेत अन्य जानकारी रहती है।
आवेदन की प्रक्रिया पूरी होने के बाद 12 मार्च को लॉटरी होगी। इसमें जिस बच्चे को जो स्कूल आबंटित होगा उसकी जानकारी उसे मैसेज और फोन कॉल से दी जाएगी। इसलिए ऑनलाइन आवेदन में मोबाइल नंबर अनिवार्य रूप से दें।
hin_Deva hin_Deva hin_Deva hin_Deva hin_Deva hin_Deva hin_Deva